b"\n_START_ARTICLE_\nAviukas \xc5\xa0onas\n_START_SECTION_\nTrumpa ap\xc5\xbevalga\n_START_PARAGRAPH_\nVeiksmas vyksta fermoje, kur gyvena aviukas \xc5\xa0onas, jo bandos nar\xc4\x97s kitos avys, \xc5\xa1uo aviganis Biceris ir kiti fermos gyv\xc5\xabnai. Pats fermeris\xc2\xa0\xe2\x80\x93 taip pat vienas i\xc5\xa1 pagrindini\xc5\xb3 persona\xc5\xbe\xc5\xb3. Kiekvienoje serijoje \xc5\xa0onas susiduria su komplikuota situacija, kuri\xc4\x85 jis i\xc5\xa1sprend\xc5\xbeia demonstruodamas visai \xc5\xbemogi\xc5\xa1k\xc4\x85 prot\xc4\x85, sumanum\xc4\x85 ir net elges\xc4\xaf._NEWLINE_Serialas tai farso ir nebyliosios komedijos mi\xc5\xa1inys \xe2\x80\x9eAardman\xe2\x80\x9c kompanijai b\xc5\xabdingu animacijos stiliumi. Filmukuose visi\xc5\xa1kai nekalbama, netgi kai rodo bendraujant \xc5\xbemones. Ta\xc4\x8diau, siekiant i\xc5\xa1reik\xc5\xa1ti persona\xc5\xbe\xc5\xb3 nuotaikas ir jausmus, gausiai naudojami \xc4\xafvair\xc5\xabs garsai, kaip antai kriuks\xc4\x97jimas, mekenimas ir \xc5\xbeenklai.\n_START_SECTION_\n\xc4\xae\xc5\xbeangin\xc4\x97 daina\n_START_PARAGRAPH_\n\xc4\xae\xc5\xbeangin\xc4\x99 dain\xc4\x85 \xe2\x80\x9eGyvenimas tai malonumas\xe2\x80\x9c (angl. Life's a Treat), skamban\xc4\x8di\xc4\x85 kiekvienos serijos prad\xc5\xbeioje, atliko brit\xc5\xb3 komikas Vic Reeves. Ilgesn\xc4\x97 versija buvo i\xc5\xa1leista kompaktiniame diske.\n_START_SECTION_\nPirmasis \xc5\xa0ono pasirodymas\n_START_PARAGRAPH_\nPirm\xc4\x85 kart\xc4\x85 ekrane aviukas \xc5\xa0onas pasirod\xc4\x97 animacinio filmo \xe2\x80\x9eVolisas ir Gromitas\xe2\x80\x9c tre\xc4\x8dioje dalyje \xe2\x80\x9ePer plauk\xc4\x85 nuo pavojaus\xe2\x80\x9c (1995\xc2\xa0m.), kuri gavo Oskar\xc4\x85. Aviukas \xc5\xa0onas \xc5\xa1iame filmuke buvo jauniausias avi\xc5\xb3 bandos narys, kuri\xc4\x85 Volisas ir Gromitas steng\xc4\x97si apsaugoti nuo pikto mechaninio \xc5\xa1uns, norin\xc4\x8dio visas avis paversti \xc5\xa1un\xc5\xb3 maistu ir parduoti. Filmuke \xc5\xa0onas neparodo daug i\xc5\xa1mon\xc4\x97s, ne taip kaip savo pa\xc4\x8dio serijose. Dar kart\xc4\x85 trumpai aviukas pasirodo kartu su Volisu ir Gromitu viename i\xc5\xa1 trump\xc5\xb3 filmuk\xc5\xb3 (pavadinimu \xe2\x80\x9e13-as pirk\xc4\x97jas\xe2\x80\x9c) i\xc5\xa1 internete platintos \xe2\x80\x9eNuostabi\xc5\xb3j\xc5\xb3 i\xc5\xa1radim\xc5\xb3\xe2\x80\x9c serijos.\n_START_SECTION_\nAdaptacijos\n_START_PARAGRAPH_\n2009\xc2\xa0m. kovo 9 d. \xe2\x80\x9eStoke-on-Trent\xe2\x80\x99s Regent\xe2\x80\x9c teatre \xc4\xafvyko spektaklio \xe2\x80\x9eDidysis \xc5\xa0ono \xc5\xa1ou\xe2\x80\x9c premjera._NEWLINE_\xe2\x80\x9eAardman Adaptations ir HiT Entertainment\xe2\x80\x9c planuoja statyti film\xc4\x85, kuris pasirodys 2013/2014\xc2\xa0m._NEWLINE_2008\xc2\xa0m. ruden\xc4\xaf \xc5\xbeaidim\xc5\xb3 gamintojas \xe2\x80\x9eArt Co., Ltd\xe2\x80\x9c i\xc5\xa1leido \xc5\xbeaidim\xc4\x85 \xe2\x80\x9eShaun the Sheep\xe2\x80\x9c skirt\xc4\x85 i\xc5\xa1skirtinai \xe2\x80\x9eNintendo DS\xe2\x80\x9c. Kitas \xc5\xbeaidimas pavadinimu \xe2\x80\x9eShaun the Sheep: Off His Head\xe2\x80\x9c buvo i\xc5\xa1leistas 2009\xc2\xa0m. tik Europoje._NEWLINE_Oficialiame serialo puslapyje taip pat yra keli flash technologija paremti \xc5\xbeaidimai, tarp j\xc5\xb3 ir \xe2\x80\x9eHome Sheep Home\xe2\x80\x9c._NEWLINE_2009\xc2\xa0m. \xe2\x80\x9eAardman Adaptations ir HiT Entertainment\xe2\x80\x9c i\xc5\xa1leido animacin\xc4\xaf serial\xc4\x85 \xe2\x80\x9eTimio laikas\xe2\x80\x9c (angl. Timmy Time), kurio pagrindinis veik\xc4\x97jas ma\xc5\xbeasis Timis."